Γνωμοδότηση της Επιτροπής των Περιφερειών σχετικά με την "Ανακοίνωση της Ευρωπαϊκής Επιτροπής 'Παραγωγικότητα: το κλειδί για την ανταγωνιστικότητα των ευρωπαϊκών οικονομιών και επιχειρήσεων'"

(2003/C 128/01)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την Ανακοίνωση της Ευρωπαϊκής Επιτροπής "Παραγωγικότητα: το κλειδί για την ανταγωνιστικότητα των ευρωπαϊκών οικονομιών και επιχειρήσεων" (COM(2002) 262 τελικό)·

έχοντας υπόψη την Απόφαση της Ευρωπαϊκής Επιτροπής, της 4ης Μαρτίου 2002, σύμφωνα με το άρθρο 265, πρώτο εδάφιο, της ΣΕΚ, να ζητήσει τη γνωμοδότησή της επί του θέματος αυτού·

έχοντας υπόψη την απόφαση που έλαβε το Προεδρείο της στις 12 Μαρτίου 2002 να αναθέσει στην επιτροπή "Οικονομική και Κοινωνική Πολιτική" την κατάρτιση της σχετικής γνωμοδότησης·

έχοντας υπόψη τα Συμπεράσματα της Προεδρίας από το Ευρωπαϊκό Συμβούλιο της Λισαβόνας της 23ης και 24ης Μαρτίου 2000·

έχοντας υπόψη τα Συμπεράσματα της Προεδρίας από το Ευρωπαϊκό Συμβούλιο της Βαρκελώνης της 15ης και 16ης Μαρτίου 2002·

εκτιμώντας ότι το Μάρτιο του 2000, το Συμβούλιο της Λισαβόνας αποφάσισε ότι η Ευρωπαϊκή Ένωση πρέπει να θέσει το νέο στρατηγικό στόχο για την επόμενη δεκαετία: να καταστεί η πλέον ανταγωνιστική και δυναμική, βασιζόμενη στη γνώση, οικονομία στον κόσμο, ικανή για βιώσιμη οικονομική ανάπτυξη με περισσότερες και καλύτερες θέσεις εργασίας και μεγαλύτερη κοινωνική συνοχή·

εκτιμώντας ότι, μόλις δύο έτη μετά, οι τάσεις αύξησης της παραγωγικότητας δεν επαρκούν για την επίτευξη των στόχων της στρατηγικής της Λισαβόνας κατά τα εναπομένοντα έτη μέχρι το 2010·

εκτιμώντας ότι οι αιτίες και οι τρόποι αποκατάστασης της ανεπαρκούς αύξησης της παραγωγικότητας είναι γνωστοί και ότι η ανεπαρκής βούληση και ικανότητα για την εισαγωγή αλλαγών συνιστούν τα πραγματικά εμπόδια για μεταρρυθμίσεις και για την επίτευξη των στόχων της Λισαβόνας·

εκτιμώντας ότι η ανάγκη για μεταρρυθμίσεις καθίσταται ακόμη πιο επείγουσα ενόψει της επερχόμενης διεύρυνσης της Ένωσης·

εκτιμώντας ότι οι τοπικές και περιφερειακές αρχές όχι μόνο επηρεάζονται άμεσα από τη στρατηγική της Λισαβόνας, αλλά αποτελούν και το κλειδί για την επίτευξη των στόχων της·

έχοντας υπόψη το σχέδιο γνωμοδότησής της (CdR 224/2002 rev.) που υιοθετήθηκε στις 25 Σεπτεμβρίου 2002 ομόφωνα από την επιτροπή "Οικονομική και Κοινωνική Πολιτική" (εισηγητής: ο κ. Peter Moore, Μέλος των Φιλελεύθερων Δημοκρατών στο Μητροπολιτικό Δημοτικό Συμβούλιο του Sheffield, IRL/ELDR)·

υιοθέτησε, κατά την 48η σύνοδο ολομέλειάς της, της 12ης και 13ης Φεβρουαρίου 2003 (συνεδρίαση της 12ης Φεβρουαρίου), την ακόλουθη γνωμοδότηση.

Οι απόψεις και συστάσεις της Επιτροπής των Περιφερειών

1. Γενικές Παρατηρήσεις

Η Επιτροπή των Περιφερειών

1.1. πιστεύει ότι η ανεπαρκής αύξηση της παραγωγικότητας της εργασίας και η αδυναμία εφαρμογής των μεταρρυθμίσεων που απαιτούνται για την επίτευξη των στόχων της στρατηγικής της Λισαβόνας αποτελούν αιτίες ανησυχίας. Η ΕΕ και τα κράτη μέλη της οφείλουν να επιταχύνουν σημαντικά την εφαρμογή της στρατηγικής της Λισαβόνας και να επιδείξουν φιλοδοξία και θάρρος για την εισαγωγή των απαιτούμενων και από καιρό αναμενόμενων μεταρρυθμίσεων,

1.2. επισημαίνει ότι οι τοπικές και περιφερειακές αρχές αποτελούν το κλειδί για την επίτευξη των στόχων της στρατηγικής της Λισαβόνας. Επίσης, τα εν λόγω μέτρα καθορίζουν ως ένα βαθμό το περιθώριο ελιγμών των τοπικών και περιφερειακών αρχών. Κατά συνέπεια, είναι λυπηρό το γεγονός ότι η έκθεση δεν αναφέρεται στο ρόλο των τοπικών και περιφερειακών αρχών, και κυρίως στους τομείς των ΤΠΕ, της εκπαίδευσης και κατάρτισης και της Ε& Α. Η στρατηγική της Λισαβόνας πρέπει να εφαρμοσθεί κατά τρόπο ώστε να ανταποκρίνεται καλύτερα στις ανάγκες και τις ιδιαιτερότητες των τοπικών και περιφερειακών αρχών. Ως εκ τούτου, απαιτείται η πραγματοποίηση μελέτης για το ρόλο που διαδραματίζουν οι τοπικές και περιφερειακές αρχές στην αύξηση της παραγωγικότητας και της ανταγωνιστικότητας,

1.3. υποστηρίζει ότι η επερχόμενη προσχώρηση νέων κρατών μελών θα έχει σημαντικό αντίκτυπο στην παραγωγικότητα της ΕΕ συνολικά. Δεδομένων των σχετικών διαφορών μεταξύ των σημερινών και μελλοντικών κρατών μελών όσον αφορά τη διάρθρωση και την ισχύ των οικονομιών τους, τη σύνθεση των εργατικών δυναμικών τους, την ικανότητά τους για αλλαγές και καινοτομία, θα ήταν σκόπιμο να συμπεριληφθούν στην ανακοίνωση και οι υποψήφιες χώρες.

2. Η παραγωγικότητα και το βιοτικό επίπεδο στην ΕΕ

Η Επιτροπή των Περιφερειών

2.1. ενστερνίζεται τον τομέα προτεραιότητας που αναγνώρισε το Συμβούλιο της Βαρκελώνης, δηλαδή την περαιτέρω ανάπτυξη πολιτικών για την απασχόληση με ιδιαίτερη εστίαση στις μεταρρυθμίσεις στην αγορά εργασίας,

2.2. υπογραμμίζει τη σημασία της ελαστικότητας της αγοράς εργασίας σε όλη την ΕΕ και ζητεί να αναλυθεί καλύτερα κάθε διάσταση ευελιξίας, όπως είναι η διάσταση των προτύπων εργασίας, η μισθολογική διάσταση, η αριθμητική διάσταση, η λειτουργική διάσταση, η διάσταση των δεξιοτήτων, καθώς και η γεωγραφική διάσταση, με τον εντοπισμό της σημασίας της στην οικονομική επίδοση και τη δημιουργία θέσεων εργασίας. Αν και η πολυμορφία των εθνικών αδύναμων και ισχυρών στοιχείων θα απαιτήσει ειδικές λύσεις στα κράτη μέλη, εντούτοις θα πρέπει να υπάρξει μία ολοκληρωμένη και αμοιβαίως ενισχυτική προσέγγιση για την επίτευξη των στόχων της Λισαβόνας όσον αφορά την υψηλή ανάπτυξη και την πλήρη απασχόληση, με την παράλληλη συνέχιση της πορείας για βιώσιμη ανάπτυξη. Η δημιουργία θέσεων εργασίας και η προώθηση της "απασχολησιμότητας" πρέπει να αποτελέσει τον πυρήνα κάθε επιτυχούς στρατηγικής για την απασχόληση. Η επιδότηση προβληματικών επιχειρήσεων για τη διατήρηση των υφιστάμενων θέσεων εργασίας δεν πρέπει να αποτελέσει εμπόδιο για τις διαρθρωτικές μεταβολές,

2.3. πιστεύει ότι χρειάζεται ιδιαίτερη προσοχή στις στρατηγικές που θα εφαρμοσθούν στις υποψήφιες χώρες, προκειμένου να καταστεί δυνατή το συντομότερο δυνατό η επίτευξη επιπέδων απασχολησιμότητας ανάλογων με των άλλων ευρωπαϊκών κρατών. Αλλά και εδώ θα είναι καίριος ο ρόλος των τοπικών και περιφερειακών αρχών

3. Ο ρόλος των ΤΠΕ και της καινοτομίας στην αύξηση της παραγωγικότητας

Η Επιτροπή των Περιφερειών

3.1. πιστεύει ότι η διάδοση των ΤΠΕ διαδραματίζει έναν κεντρικό ρόλο και εξαρτάται από τις ορθές συνθήκες πλαισίωσης, αν και η ύπαρξη μίας ευρείας παραγωγικής βιομηχανίας ΤΠΕ δεν είναι απαραίτητη και δεν αποτελεί επαρκή προϋπόθεση για την επιτυχή εμπειρία των συνεπειών της ανάπτυξης των ΤΠΕ. Όσον αφορά τη διάδοση των ΤΠΕ, καθώς και την εκπαίδευση και κατάρτιση, οι τοπικές και περιφερειακές αρχές διαδραματίζουν έναν κεντρικό ρόλο. Ως εκ τούτου, η ΕΤΠ συνιστά στην Ευρωπαϊκή Επιτροπή να συμπεριλάβει τις τοπικές και περιφερειακές αρχές στις προτάσεις της και να τις ενθαρρύνει να δώσουν προτεραιότητα στη διάδοση των ΤΠΕ στις περιθωριακές και μειονεκτικές περιοχές,

3.2. επιθυμεί να τονίσει ότι οι προσπάθειες για την υποστήριξη της πρωτοβουλίας eEurope πρέπει να επιταχυνθούν. Από την άποψη αυτή, η ΕΤΠ επιδοκιμάζει το ολοκληρωμένο Σχέδιο Δράσης eEurope 2005, το οποίο υποβλήθηκε στο Ευρωπαϊκό Συμβούλιο της Σεβίλλης, και, λόγω του ρόλου της για την ανάπτυξη των ΤΠΕ και της επίδρασής της επί της παραγωγικότητας, επισημαίνει, ειδικότερα, ότι είναι σημαντικό να εξασφαλιστεί ευρυζωνική πρόσβαση ευρέως διαθέσιμη και σε ανταγωνιστικές τιμές, σε όλες τις περιφέρειες της ΕΕ, συμπεριλαμβανομένων των πλέον μειονεκτικών και των εξαιρετικά απομακρυσμένων, σε μια προσπάθεια να αντισταθμιστεί, έστω μερικώς, όσον αφορά τις τελευταίες, το πρόβλημα της εδαφικής συνέχειας,

3.3. ζητεί από την Ευρωπαϊκή Επιτροπή να υλοποιήσει, βάσει του άρθρου 299.2, τις αναγκαίες προσαρμογές ώστε οι εξαιρετικά απομακρυσμένες περιφέρειες (ΕΑΠ) να μπορούν να επωφελούνται από τις ευκαιρίες που τους προσφέρουν οι ΤΕΠ και η Ε& Α και να μπορούν να υποβάλλουν συγκεκριμένα σχέδια στα πλαίσια των ήδη υφισταμένων μηχανισμών, όπως οι δράσεις καινοτομίας, το Ιnterreg III, το 6ο Πρόγραμμα-Πλαίσιο, το ΕRA-NET (δίκτυο του Ευρωπαϊκού Χώρου Έρευνας) κ.λπ. Οι μηχανισμοί αυτοί έχει συχνά αποδειχθεί ότι δεν είναι επαρκώς προσαρμοσμένοι στην ιδιαίτερη πραγματικότητα των ΕΑΠ,

3.4. πιστεύει ότι πρέπει να αντιμετωπισθεί επειγόντως η έλλειψη εξειδικευμένου εργατικού δυναμικού σε ζωτικά στάδια του τεχνολογικού εκσυγχρονισμού. Είναι επιτακτική, επομένως, η ανάγκη για την προώθηση από τα κράτη μέλη όλων των πρωτοβουλιών που απαριθμούνται στα Συμπεράσματα της Προεδρίας από το Συμβούλιο της Βαρκελώνης για το σκοπό αυτό,

3.5. επιμένει ότι το θέμα του Κοινοτικού Διπλώματος Ευρεσιτεχνίας πρέπει τελικά να επιλυθεί για να προωθηθεί η καινοτομία. Επιπλέον, η ΕΤΠ θα επιθυμούσε να υπογραμμίσει τη σημασία της εναρμόνισης της νομοθεσίας των κρατών μελών για τα διπλώματα ευρεσιτεχνίας των εφευρέσεων που σχετίζονται με τα προγράμματα ηλεκτρονικών υπολογιστών,

3.6. υποστηρίζει ότι απαιτούνται περισσότερες επενδύσεις για την Έρευνα και την Ανάπτυξη. Η ΕΤΠ ενστερνίζεται το στόχο για τη διάθεση στην έρευνα και την ανάπτυξη ποσοστού 3 % του ΑΕγχΠ μέχρι το τέλος της δεκαετίας - τα δύο τρίτα από το οποίο πρέπει να προέρχονται από τον ιδιωτικό τομέα - με ιδιαίτερη έμφαση στην προώθηση της συμμετοχής των ΜΜΕ στις διαδικασίες έρευνας και ανάπτυξης. (Συμβούλιο της Βαρκελώνης). Επιπλέον, η ΕΤΠ συνηγορεί υπέρ της εγκαθίδρυσης καλύτερων διασυνδέσεων μεταξύ της βιομηχανίας και της επιστήμης, τόσο σε εθνικό όσο και σε διεθνές επίπεδο μεταξύ των κρατών μελών, τόσο στο εσωτερικό όσο και στο εξωτερικό της ΕΕ. Στον τομέα αυτό, οι τοπικές και περιφερειακές αρχές διαδραματίζουν ζωτικό ρόλο. Ειδικότερα, ύψιστη σημασία παρουσιάζει η ένταξη όλων των περιφερειών στον Ευρωπαϊκό Χώρο Έρευνας (ΕΧΕ), με ιδιαίτερη έμφαση στις εξαιρετικά απομακρυσμένες περιφέρειες, όπως ορίζει η Ευρωπαϊκή Επιτροπή στην Ανακοίνωσή της για την περιφερειακή διάσταση του ΕΧΕ(1),

3.7. ζητεί να καταστρωθεί σχέδιο δράσης σχετικό με την ανακοίνωση της Επιτροπής "Βιοεπιστήμες και Βιοτεχνολογία - Μία στρατηγική για την Ευρώπη"(2), το οποίο να λαμβάνει υπόψη του τις κοινωνικές/ηθικές ανησυχίες και την αρχή της προφύλαξης. Ως εκ τούτου, συνιστάται η εξέταση των εμποδίων και η υιοθέτηση της πορείας όσον αφορά τη βιοτεχνολογία που περιγράφονται στα παρακάτω έγγραφα: Έκθεση του 2001 για την Ευρωπαϊκή Ανταγωνιστικότητα(3), Καινοτομία και Ανταγωνιστικότητα στην Ευρωπαϊκή Βιοτεχνολογία(4),

3.8. ζητεί την κατάρτιση έκθεσης προόδου από την Επιτροπή για την πρόθεσή της να ενσωματώσει καλύτερα την καινοτομία σε έναν Ευρωπαϊκό Χώρο Γνώσης, με σκοπό τη βελτίωση των δικαιωμάτων πνευματικής ιδιοκτησίας σε όλη την Ευρώπη,

4. Η αύξηση της παραγωγικότητας στον ευρωπαϊκό τομέα της μεταποίησης κατά τα τελευταία έτη

Η Επιτροπή των Περιφερειών

4.1. συνιστά περισσότερη έρευνα για τη σχέση του εργατικού κόστους με την παραγωγικότητα σε αυτόν τον τομέα, και αναγνωρίζει την ανάγκη αύξησης του μεριδίου των λειτουργουσών με βάση την τεχνολογία βιομηχανιών στην ΕΕ,

4.2. συνιστά να αναπτυχθούν ευρύτερα, στα κράτη μέλη, κίνητρα και προγράμματα για τον εκσυγχρονισμό των παραγωγικών διαδικασιών και του μη ανθρώπινου κεφαλαίου,

4.3. συνιστά την προώθηση της προσφοράς επιχειρηματικού κεφαλαίου και κεφαλαίου εκκίνησης και συμμετοχικών δανείων για τη δημιουργία νέων επιχειρήσεων, κυρίως στο χώρο της τεχνολογίας και των ΤΕΠ, κατά τα στάδια της ίδρυσης και της ανάπτυξής τους, καθώς και την παροχή κινήτρων για την κατάρτιση διαχειριστών ειδικευμένων στους χρηματοδοτικούς αυτούς μηχανισμούς. Στήριξη προς τους τοπικούς ιδιωτικούς και δημόσιους φορείς για τη συμμετοχή τους στη χρηματοδότηση των μέτρων αυτών,

5. Η αύξηση της παραγωγικότητας στον ευρωπαϊκό τομέα των υπηρεσιών κατά τα τελευταία έτη

Η Επιτροπή των Περιφερειών

5.1. ζητεί την καλύτερη συλλογή, αντιπαραβολή και ανάλυση συγκρίσιμων δεδομένων για την παραγωγικότητα σε όλα τα κράτη μέλη,

5.2. επισημαίνει ότι πρέπει να δημιουργηθεί ένα ευνοϊκότερο κλίμα για την ανάπτυξη του επιχειρηματικού πνεύματος. Οι κανόνες που διέπουν την εγκαθίδρυση νέων εταιρειών στους τομείς της διανομής και της λιανικής πώλησης πρέπει να διευκολυνθούν. Η ΕΤΠ υποστηρίζει, επίσης, την έκκληση για την παροχή κινήτρων στον τομέα των υπηρεσιών για καινοτομία, καθώς και για τον περιορισμό/άρση των γραφειοκρατικών/συστημικών εμποδίων για την ανάπτυξη του επιχειρηματικού πνεύματος. Ωστόσο, η ΕΤΠ τάσσεται κατά του περιορισμού του ρυθμιστικού παρεμβατισμού στον τομέα των προσλήψεων και των απολύσεων, διότι φρονεί ότι μπορεί να αποδειχθεί αντιπαραγωγικός, τόσο από οικονομική όσο και από κοινωνική άποψη, αντίθετος προς το ευρωπαϊκό κοινωνικό πρότυπο και επιζήμιος για τις προσπάθειες των τοπικών και περιφερειακών αρχών που αποσκοπούν στη διασφάλιση της ευημερίας των κοινοτήτων και περιφερειών τους,

5.3. υποστηρίζει τη σταθερή συνέχιση της ελευθέρωσης της αγοράς προς την κατεύθυνση μίας ενιαίας αγοράς για τις χρηματοοικονομικές υπηρεσίες, καθώς και το Σχέδιο Δράσης για τις Χρηματοοικονομικές Υπηρεσίες,

5.4. πιστεύει σθεναρά ότι τα εμπόδια στην εσωτερική αγορά υπηρεσιών πρέπει να εξαλειφθούν. Οι ευρωπαϊκές, εθνικές, περιφερειακές και τοπικές αρχές πρέπει να ενισχύσουν τις προσπάθειές τους για την άρση των νομικών και λοιπών εμποδίων.

6. Το ανθρώπινο κεφάλαιο και η αύξηση της παραγωγικότητας

Η Επιτροπή των Περιφερειών

6.1. αναγνωρίζει ότι η ποιότητα και η σύνθεση του εργατικού δυναμικού αποτελεί αποφασιστικό παράγοντα για την παραγωγικότητα. Ως εκ τούτου, στοιχεία, όπως οι ίσες ευκαιρίες, η μετανάστευση, η δια βίου μάθηση και η κινητικότητα, πρέπει να κατέχουν εξέχουσα θέση στη συζήτηση για την παραγωγικότητα. Πρέπει να διερευνηθούν νέα πρότυπα παραδείγματα και μέθοδοι κατάρτισης και εκπαίδευσης. Ειδικότερα, θα ενισχυθεί η καθιέρωση του e-learning στην επαγγελματική κατάρτιση, τόσο στο επίπεδο του εργατικού δυναμικού όσο και των τεχνικών και των στελεχών, ιδίως κατά τις περιόδους ειδίκευσης, καθώς και κατά τη διαρκή κατάρτιση και την αλλαγή δραστηριότητας. Θα ενισχυθεί η δημιουργία λογισμικών που να ενσωματώνουν τις πλέον σύγχρονες παιδαγωγικές τεχνικές, καθώς και τις φιλικές προς τους μαθητές τεχνικές,

6.2. πιστεύει ότι πρέπει να δοθεί μεγαλύτερη έμφαση στη σημασία της αύξησης της συμμετοχής στην αγορά εργασίας. Η ΕΤΠ θεωρεί ότι τα Συμβούλια της Λισαβόνας και της Βαρκελώνης, καθώς και η Επιτροπή θα έπρεπε να έχουν, επίσης, αναγνωρίσει τη σημασία της αύξησης της συμμετοχής των γυναικών στο εργατικό δυναμικό. Αυτό ισχύει και για άλλες μειονεκτούσες ομάδες, όπως οι ηλικιωμένοι, τα άτομα με ειδικές ανάγκες, οι εθνικές μειονότητες, καθώς και για τις ομάδες των λεσβιών/ομοφυλόφιλων/αμφιφυλόφιλων εργαζομένων. Υφίσταται έντονη ανάγκη για αύξηση της συμμετοχής στο εργατικό δυναμικό συνολικά. Η παραγωγικότητα μπορεί να ενισχυθεί με την κινητοποίηση του μη χρησιμοποιούμενου δυναμικού όλων των ομάδων, οι οποίες επί του παρόντος είναι αποκλεισμένες από την αγορά εργασίας. Υπάρχει η δυνατότητα απόκτησης ουσιαστικών πλεονεκτημάτων όσον αφορά την παραγωγικότητα και την ανταγωνιστικότητα, μέσω της ενίσχυσης των δεξιοτήτων στη διαχειριστική ποικιλομορφία,

6.3. υποστηρίζει ότι απαιτούνται πρόσθετα μέτρα για την άρση των εμποδίων όσον αφορά την κινητικότητα. Τα κράτη μέλη πρέπει να άρουν τους φραγμούς όσον αφορά την αναγνώριση των επαγγελματικών ικανοτήτων. Οι ΤΠΕ και γλωσσικές ικανότητες αποτελούν ουσιώδη εργαλεία για την κινητικότητα. Καθώς οι τοπικές και περιφερειακές αρχές είναι συχνά υπεύθυνες για τους τομείς αυτούς, πρέπει να συμπεριλαμβάνονται σε όλες τις σχετικές προτάσεις της Επιτροπής. Επίσης, η ΕΤΠ υποστηρίζει το Σχέδιο Δράσης της Επιτροπής για την άρση των φραγμών μέχρι το 2005.

7. Οι πολιτικές για τις επιχειρήσεις και τον ανταγωνισμό και η αύξηση της παραγωγικότητας

Η Επιτροπή των Περιφερειών

7.1. υποστηρίζει την αναγνώριση εκ μέρους της Επιτροπής της ανάγκης για περιορισμό του συγκεντρωτισμού και των κρατικών ενισχύσεων, με την παράλληλη εξασφάλιση της λήψης και της παγίωσης μέτρων για την υποστήριξη της οικονομικής ανάπτυξης. Η ΕΤΠ επιδοκιμάζει τη διάθεση λιγότερων και καταλληλότερων κρατικών ενισχύσεων, οι οποίες επιδιώκουν την επίτευξη περισσότερο οριζόντιων κοινών στόχων και την αποκατάσταση σαφώς εντοπισμένων ανεπαρκειών της αγοράς. Η ιεράρχηση των στόχων σε συνάρτηση με τις συνιστώσες της καινοτομίας και του κινδύνου και η προσοχή προς τις ΜΜΕ πρέπει να αποτελούν κριτήρια προτίμησης για τις πολιτικές των κρατικών ενισχύσεων,

7.2. θεωρεί ότι η ανακοίνωση της Επιτροπής θα έπρεπε να αποδίδει μεγαλύτερη προσοχή στη διάθεση κεφαλαίων επιχειρηματικού κινδύνου και στο επιχειρηματικό πνεύμα, και ειδικότερα στο ρόλο των τοπικών και περιφερειακών αρχών στον τομέα αυτό. Η χάραξη πολιτικής, η άρση των διαρθρωτικών εμποδίων, η διευκόλυνση της πρόσβασης σε χρηματοδότηση, η παροχή κινήτρων για την προώθηση της καινοτομίας και της Ε& Α είναι ορισμένοι από τους τρόπους ενθάρρυνσης των ιδιωτικών επενδύσεων και ενός σφριγηλού πνεύματος δημιουργίας νέων επιχειρήσεων στην ΕΕ,

7.3. πιστεύει ότι υπάρχει ανάγκη για τη βελτίωση της επιχειρηματικής διαχείρισης, με τη λήψη μέτρων για τη διασφάλιση της διαφάνειας στην επιχειρηματική διεύθυνση και λογιστική, καθώς και για την προστασία των μετόχων και άλλων παραγόντων, όπως είναι οι εργαζόμενοι, από τις συνέπειες της κακοδιαχείρισης,

7.4. ενστερνίζεται την άποψη ότι η Επισκόπηση των Συγχωνεύσεων πρέπει να εκτιμήσει κατά πόσον τα υφιστάμενα μέσα θα μπορούσαν να βελτιωθούν βάσει του κανονισμού για τις συγχωνεύσεις, για να δοθεί η δυνατότητα αποκόμισης επαληθεύσιμων οφελών από άποψη αποτελεσματικότητας χάρη ειδικά στις συγχωνεύσεις και αντισταθμίσεις των αρνητικών συνεπειών, όπως είναι οι αυξήσεις των τιμών, οι οφειλόμενες στη δημιουργία/ενίσχυση μιας κυρίαρχης θέσης στην αγορά.

8. Η πολιτική για τις επιχειρήσεις και η βιώσιμη ανάπτυξη στον τομέα της μεταποίησης

Η Επιτροπή των Περιφερειών

8.1. υποστηρίζει την εφαρμογή διαρθρωτικών οικονομικών μεταρρυθμίσεων και περιβαλλοντικών πολιτικών που αποφεύγουν το συμψηφισμό μεταξύ της ανάπτυξης και της περιβαλλοντικής προόδου στον τομέα της μεταποίησης. Η ΕΤΠ αναγνωρίζει ότι οι περιβαλλοντικές πολιτικές μπορούν να συμβάλουν στην ανταγωνιστικότητα και την ανάπτυξη, με την εισαγωγή μεγαλύτερης παραγωγικής αποτελεσματικότητας και τη δημιουργία νέων αγορών, παρά την επιβολή ορισμένων δαπανών στη βιομηχανία,

8.2. ενστερνίζεται την έκκληση του Συμβουλίου της Βαρκελώνης για μία έκθεση εκτίμησης του αντίκτυπου για τη βιωσιμότητα όλων των μειζόνων προτάσεων και πρωτοβουλιών πολιτικής, η οποία θα αναλύει τις οικονομικές, κοινωνικές και περιβαλλοντικές συνέπειές τους, έτσι ώστε να καταστεί δυνατή η συνέχιση της διαδικασίας προσαρμογής της πολιτικής και της πρακτικής της ΕΕ,

8.3. συνιστά την εκπόνηση συγκριτικής μελέτης σχετικά με τις διαφορές κόστους για τις επιχειρήσεις που προκύπτουν από τη χρήση βασικών υποδομών. Αυτές οι διαφορές πρέπει να εξετασθούν, με στόχο να βελτιωθεί η ανταγωνιστικότητα των επιχειρήσεων που ενδέχεται να υφίστανται διακρίσεις επειδή έχουν μεγαλύτερες δαπάνες για υποδομές.

Βρυξέλλες, 12 Φεβρουαρίου 2003.

Ο Πρόεδρος

της Επιτροπής των Περιφερειών

Albert Bore

(1) COM(2002) 549 τελικό.

(2) COM(2002) 27 τελικό.

(3) Βλέπε κεφάλαιο V και Α. Allansdottir et. al. (2002).

(4) Έγγραφο αριθ. 7 της ΓΔ "Επιχειρήσεις", Ευρωπαϊκή Επιτροπή.